# BOHATÉ LETO V BRATISLAVE

[InStore 29/06/2015]

Autor: Redakcia

Strana: 12

Zaradenie: place

BOHATÉ LETO V BRATISLAVE

Text:

Bratislava aj toto leto potvrdzuje, že je hlavným mestom Slovenska nielen v oblasti politického, hospodárskeho, spoločenského života, vedy a vzdelania, ale aj kultúry.

Viaceré erbové umelecké inštitúcie majú síce zaslúžené prázdniny, ale napriek tomu sú tieto mesiace viac než bohaté na hodnotné a veľmi rôznorodé zážitky. Významný podiel na tom majú metropolitné Kultúrne leto a Hradné slávnosti, ktoré tento rok slávia už štyridsiate jubileum a sú najstarším mestským festivalom u nás.

Dvanásty rok je hlavným organizátorom Bratislavské kultúrne a informačné stredisko a spoluorganizátorom Bratislava Tourist Board /BTB/. V centre úsilia BTB je nielen doslova každodenná snaha o rozvoj turizmu v hlavnom meste, ale nemenej strategická snaha o tvorbu identity a značky Bratislavy. Nenahraditeľné miesto v tom má práve kultúra a nemenej cieľavedomá spolupráca mnohých subjektov.

Príťažlivé spojenia

Pekným dôkazom toho sú práve bratislavské Kultúrne leto a Hradné slávnosti. Počas troch mesiacov ich program prezentuje nielen úctyhodné množstvo, ale aj veľkú rôznorodosť kultúrnych aktivít. Veď pri tejto príležitosti sa spájajú iniciatívy viac než sedemdesiatich rôznych inštitúcií, agentúr a občianskych združení i viacerých už tradičných, ale tiež trvaním i obsahom veľmi mladých projektov. Napríklad rovnaké štyridsiate jubileum má Medzinárodný gitarový festival J.K. Mertza, 18. ročník si zapisuje Medzinárodný festival detských folklórnych súborov a okrúhly desiaty Musica Sacra, medzinárodný festival zborovej a sakrálnej hudby.

Už tieto príklady naznačujú mimoriadnu bohatosť a žánrovú pestrosť podujatí počas leta v Bratislave. Budú to piatky pre mladých či nedele pre najmenších, zamerané na rodiny s deťmi, doslova každý si môže prísť na svoje. Rovnako rôznorodé sú miesta konania týchto akcií, od miest formovaných históriou cez centrum metropoly až po modernú a obľúbenú Euroveu.

Obísť by sme nemali Letné shakespearovské slávnosti na hrade so slovenskými inscenáciami Othella a Večera trojkráľového a pražského hosťovania Mnoho kriku pre nič s poprednými českými hercami a hviezdnym režisérom Jiřím Menzlom. A tiež spojenie s festivalom Musica Viva v novej koncepcii, keď desať podujatí jeho jedenásteho ročníka prebieha od záveru júna do konca augusta. Ide o špičkové koncerty a za naozaj mimoriadne možno označiť, že prvý raz na Slovensku vystúpi sedemdesiatosemročná ikona súčasnej hudby Philip Glass.

Ale načo viac slov, treba prísť, vidieť, počuť, zažiť. Veď práve cez takéto hlboké vnemy sa formuje pohľad na charakter mesta i krajiny...

-END-